บีวายดี ออโต้

บริษัท บีวายดี ออโต้ จำกัด (อังกฤษ: BYD Auto Co., Ltd.; จีน: 比亚迪汽车; พินอิน: Bǐyàdí Qìchē) เป็นบริษัทย่อยด้านยานยนต์ของบีวายดีคอมพานี (BYD Company) บริษัทผู้ผลิตข้ามชาติสัญชาติจีนที่จดทะเบียนในตลาดหลักทรัพย์ บริษัทผลิตยานยนต์ไฟฟ้าแบตเตอรี่ (BEVs) และยานยนต์ไฟฟ้าพลักอินไฮบริด (PHEVs) เรียกรวมกันว่ายานยนต์พลังงานใหม่ (NEVs) ในประเทศจีน พร้อมด้วยรถบัสไฟฟ้าและรถบรรทุกไฟฟ้า บริษัทจำหน่ายยานยนต์ภายใต้ตราสินค้าหลักคือบีวายดี ตลอดจนตราสินค้าระดับสูง ได้แก่ เดนซ่า, ฟางเฉิงเป้า และหย่างวั่ง และตราสินค้าที่เน้นการพาณิชย์ หลิ่งฮุ่ย บีวายดี ออโต้ ก่อตั้งขึ้นในเดือนมกราคม ค.ศ. 2003 ในฐานะบริษัทย่อยของบีวายดีคอมพานี ผู้ผลิตแบตเตอรี่ หลังการเข้าซื้อกิจการและการปรับโครงสร้างของซีอานฉินชวนออโตโมบิล รถยนต์คันแรกที่ออกแบบโดยบริษัทคือบีวายดี เอฟ3 (BYD F3) ที่ใช้เครื่องยนต์เบนซิน เริ่มผลิตใน ค.ศ. 2005 ใน ค.ศ. 2008 เปิดตัวยานยนต์ไฟฟ้าพลักอินไฮบริดคันแรก บีวายดี เอฟ3ดีเอ็ม (BYD F3DM) ตามด้วยบีวายดี อี6 (BYD e6) ยานยนต์ไฟฟ้าแบตเตอรี่คันแรกใน ค.ศ. 2009 ตั้งแต่ ค.ศ. 2020 บีวายดี ออโต้มีการเติบโตของยอดขายอย่างมากซึ่งขับเคลื่อนโดยส่วนแบ่งการตลาดที่เพิ่มขึ้นของยานยนต์พลังงานใหม่ในประเทศจีน บริษัทได้ขยายสู่ตลาดต่างประเทศตั้งแต่ ค.ศ. 2021 โดยหลักคือยุโรป เอเชียตะวันออกเฉียงใต้ โอเชียเนีย และอเมริกา ใน ค.ศ. 2022 บีวายดียุติการผลิตรถยนต์เครื่องยนต์สันดาปภายในเพื่อมุ่งเน้นที่ยานยนต์พลังงานใหม่ บริษัทมีลักษณะเฉพาะด้วยการรวมธุรกิจในแนวดิ่งอย่างกว้างขวาง โดยใช้ประโยชน์จากความเชี่ยวชาญของกลุ่มบีวายดีในการผลิตแบตเตอรี่และส่วนประกอบที่เกี่ยวข้องอื่น ๆ เช่น มอเตอร์ไฟฟ้าและระบบควบคุมอิเล็กทรอนิกส์ ส่วนประกอบส่วนใหญ่ที่ใช้ในยานยนต์บีวายดีผลิตขึ้นภายในกลุ่ม ณ ค.ศ. 2024 ฟินดรีมส์แบตเตอรี่ (FinDreams Battery) บริษัทย่อยด้านแบตเตอรี่ของบีวายดี เป็นผู้ผลิตแบตเตอรี่ยานยนต์ไฟฟ้ารายใหญ่อันดับสองของโลก รองจากซีเอทีแอล (CATL) โดยมีความเชี่ยวชาญด้านแบตเตอรี่ลิเธียมไอออนฟอสเฟต (LFP) รวมถึงแบตเตอรี่เบลด (Blade battery) ที่เป็นกรรมสิทธิ์ของบีวายดี บีวายดีกลายเป็นตราสินค้ารถยนต์ที่มียอดขายสูงสุดในประเทศจีนใน ค.ศ. 2023 หลังแซงหน้าฟ็อลคส์วาเกิน (Volkswagen) ซึ่งครองตำแหน่งมาตั้งแต่การเปิดเสรีอุตสาหกรรมยานยนต์จีน ใน ค.ศ. 2025 ยอดขายเกือบ 77% ของบีวายดีมาจากตลาดจีน บีวายดีเป็นผู้ผลิตรถยนต์ที่มีมูลค่ามากที่สุดเป็นอันดับสามของโลก โดยพิจารณาจากมูลค่าตามราคาตลาด ในปี ค.ศ. 2025 บีวายดีกลายเป็นผู้ผลิตรถยนต์ไฟฟ้ารายใหญ่ที่สุดในโลก แซงหน้าเทสลา (Tesla) และแซงหน้าฟอร์ด (Ford) ขึ้นเป็นอันดับที่ 6 ในแง่ของยอดขายรถยนต์รวม บริษัทต้องเผชิญกับการตรวจสอบและการวิพากษ์วิจารณ์ที่เกี่ยวข้องกับการดำเนินธุรกิจ รวมถึงข้อกล่าวหาเรื่องการลดราคาอย่างรุนแรง ปัญหาด้านแรงงานในโรงงาน และข้อกังวลด้านสิ่งแวดล้อมต่าง ๆ รุ่นรถที่มีในปัจจุบัน BYD brand Denza Yangwang Fangchengbao อ้างอิง